Orivedellä kiistellään entisen hotellin tiloihin kunnostettujen palveluasuntojen kohtalosta. Kaupunki ei anna ottaa tiloja käyttöön, koska tontti on kaavoitettu hotellitoimintaan.

Mistä on kyse? Yksityinen kiinteistöyhtiö remontoi vanhan hotellin palveluasunnoiksi

Oriveden kaupunki ei anna ottaa kiinteistöä käyttöön kaavasyistä

Kiinteistöyhtiö on tehnyt valituksen hallinto-oikeudelle

Oriveden entisessä City-hotelissa loppui hotellitoiminta alkukesästä 2014. Sen jälkeen kiinteistön omistaja Kiinteistö Osakeyhtiö Oriveden Hotellitalo alkoi saneerata tiloja palveluasunnoiksi.

Yhtiön hallituksen puheenjohtajan Reijo Riihimäen mukaan rakennusinvestoinnin arvo on noin 1,9 miljoonaa euroa ja uuden yritystoiminnan myötä koko kiinteistöön on tavoitteena saada yli 60 työpaikkaa.

Saneerausta on tehty ympäristölautakunnan viime huhtikuussa myöntämän rakennusluvan perusteella. Elokuussa ympäristölautakunta pisti kuitenkin stopin poikkeamislupahakemukselle, jolla haettiin kymmenen vuoden lupaa palvelukotitoiminnalle.

– Kiinteistö Oy Oriveden Hotellitalon kannalta yritystoiminnan intressit on täysin sivuutettu ja yhtiö on ilman omaa syytään joutunut tilanteeseen, jossa kaupunki tekee kaikkensa vaikeuttaakseen yksityisen pienyrityksen liiketoimintaa ja estääkseen uusien työpaikkojen synnyn, todetaan yhtiön tiedotusvälineille lähettämässä tiedotteessa.

Kaupuki vetoaa kaavaan

Kaupunginjohtaja Juha Kuusiston mukaan Orivesi ei vastusta hanketta eikä yritystoimintaa.

– Tämä on räätälöity hotellikaavaksi. Viime keväänä haettu lupa myönnettiin nimenomaan hotellitoiminnan peruskorjaukseen, mutta kesken prosessin tämä vaihtuikin palvelutalohankkeeksi, Kuusisto kertoo.

– Lautakunta on sidottu kaavaan, joka ei sisällä ollenkaan palveluasumista. Maankäyttö- ja rakennuslakiin perustuen näin jouduttiin tekemään.

Kiinteistö Osakeyhtiö Oriveden Hotellitalo aikoo jatkaa taistelua hankkeen eteenpäin viemiseksi. Se onkin tehnyt hylätystä poikkeamislupa-anomuksesta valituksen Hämeenlinnan hallinto-oikeudelle. Kaupunki on tarjonnut ratkaisuksi myös uudelleen kaavoitusta, mutta Reijo Riihimäki pitää sitä liian aikaa vievänä.

– Kaavoitustie voi kestää vuosia, hän toteaa.